6.9.2022
SK
Úradný vestník Európskej únie
C 342/113 Streda 16. februára 2022
v Európe nevykonalo 100 miliónov skríningových testov a 1 milión prípadov rakoviny je nediagnostikovaných; keďže jeden z piatich pacientov s rakovinou nebol včas podrobený chirurgickej liečbe ani chemoterapii, ktorú potreboval (27); keďže zdravotnícki pracovníci prevzali bremeno pandémie a museli sa vyrovnať s veľmi stresujúcim pracovným prostredím;
G.
keďže zdravotná gramotnosť zahŕňa získavanie vedomostí a zručností, informovanosť o právach a dôveru v opatrenia na zlepšenie zdravia ľudí a komunít; keďže opatrenia na podporu zdravotnej gramotnosti v rámci plánu by sa mali zamerať na posilnenie postavenia pacientov a občanov prostredníctvom najmodernejších komunikačných nástrojov, ako aj získavaním odborných znalostí organizácií pacientov a iných mimovládnych organizácií, ktoré už roky pracujú na šírení a presadzovaní zdravotnej gramotnosti, a spoluprácou s nimi; keďže posilnenie postavenia pacientov si vyžaduje pomoc pacientom pri pochopení ich práv; keďže pri každom úsilí o zvýšenie zdravotnej gramotnosti vrátane digitálnej gramotnosti by sa mali zohľadniť ľudia, ktorí sú vylúčení, a potreby ľudí s poruchami učenia; keďže by sa mali zohľadniť nerovnosti v poznatkoch o IT technológiách, prístupe k nim a ich využívaní, ako aj regionálne, celoštátne, sociálne a hospodárske rozdiely; keďže potrebné informácie by mali byť k dispozícii v rozšírených jazykoch používaných mimo EÚ, aby sa dostali k migrantom, novým prichádzajúcim osobám a iným zraniteľným skupinám a menšinovým komunitám; keďže v úsilí o zlepšenie zdravotnej gramotnosti by mal byť dôraz aj na pomoc občanom pri odhaľovaní dezinformácií, pričom ich treba upozorňovať na škodlivý vplyv, ktorý tieto dezinformácie môžu mať na všetky oblasti starostlivosti o onkologických pacientov vrátane prevencie, očkovania a liečby;
H.
keďže viac ako 40 % prípadov onkologických ochorení v EÚ sa dá predísť; keďže prevencia je účinnejšia ako akákoľvek liečba, ako aj nákladovo najefektívnejšia dlhodobá stratégia na kontrolu rakoviny; keďže plán by sa mal zaoberať všetkými kľúčovými rizikovými faktormi a sociálnymi determinantmi rakoviny; keďže úroveň EÚ má zásadný význam pri prevencii rakoviny, keďže má významné právomoci, ktoré majú vplyv na väčšinu rizikových faktorov rakoviny;
I.
keďže podľa správy EEA č. 21/2019 je rakovina najčastejšou neprenosnou chorobou, ktorú možno pripísať životnému prostrediu, pričom viac ako 250 000 úmrtí na rakovinu možno pripísať životnému prostrediu v roku 2016 v 32 európskych krajinách s vysokými príjmami; keďže EEA označila znečistenie okolitého ovzdušia, chemické látky, spaľovanie paliva vo vnútorných priestoroch a žiarenie za environmentálne rizikové faktory rakoviny;
J.
keďže hlavným rizikovým faktorom úmrtnosti je znečistenie ovzdušia, pričom znečisťujúce látky pochádzajú z rôznych zdrojov vrátane energetiky, dopravy, poľnohospodárstva a priemyslu a každý rok prispievajú k 400 000 predčasným úmrtiam aj v dôsledku rakoviny pľúc, choroby srdca či mŕtvice;
K.
keďže v oznámení Komisie o posilnenej spolupráci v boji proti chorobám, ktorým sa dá predchádzať očkovaním (COM(2018)0245), sa odporúča vypracovať usmernenia EÚ na vytvorenie komplexných elektronických informačných systémov v oblasti imunizácie na vnútroštátnej úrovni na účinné monitorovanie imunizačných programov; keďže by sa to malo uskutočniť v plnom súlade s pravidlami ochrany údajov; keďže ľudský papilomavírus (ďalej len „HPV“) je sexuálne prenosná infekcia spojená s takmer 5 % všetkých druhov rakoviny u žien a mužov na celom svete, konkrétne rakoviny krčka maternice a orofaryngeálnej rakoviny, ale aj rakoviny anusu, penisu, vagíny a vulvy; keďže na dosiahnutie cieľov WHO do roku 2030, pokiaľ ide o odstránenie rakoviny krčka maternice ako problému verejného zdravia, je potrebné dosiahnuť ciele zaočkovanosti dievčat proti vírusu HPV, ako aj zavedenie vysokokvalitného organizovaného skríningu rakoviny krčka maternice; keďže miera očkovania proti vírusu HPV je v členských štátoch znepokojivo nízka; keďže je poľutovaniahodné, že existujú zásadné rozdiely v zaočkovanosti medzi členskými štátmi, ktoré sa pohybujú od menej ako 30 % po viac ako 70 % (pričom požadovaná úroveň imunity obyvateľstva je 70 %); keďže Helicobacter pylori je hlavnou infekčnou príčinou rakoviny na celom svete, najmä nekardiálneho adenokarcinómu žalúdka;
L.
keďže niektoré druhy rakoviny endokrinného systému (ako je rakovina štítnej žľazy, prsníka a semenníkov) sú na vzostupe; keďže endokrinná liečba hormonálne dependentných rakovín môže mať vedľajšie účinky na endokrinný systém; keďže liečba rakoviny môže mať dlhodobé účinky, ako sú endokrinné komorbidity u ľudí, ktorí prežili rakovinu; keďže obezita je známy rizikový faktor mnohých druhov rakoviny vrátane rakovín endokrinného systému;
(27)
https://www.europeancancer.org/resources/201:time-to-act.html https://www.europeancancer.org/timetoact/impact/data-intelligence